**NÁRODNÁ RADA SLOVENSKEJ REPUBLIKY**

**VIII. volebné obdobie**

Návrh

**Zákon**

z ... 2021,

**ktorým sa mení a dopĺňa zákon č. 50/1967 Zb. o územnom plánovaní a stavebnom poriadku (stavebný zákon) v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon č. 50/1976 Zb. o územnom plánovaní a stavebnom poriadku (stavebný zákon) v znení zákona č. 139/1982 Zb., zákona č. 103/1990 Zb., zákona č. 262/1992 Zb., zákona Národnej rady Slovenskej republiky č. 136/1995 Z. z., zákona Národnej rady Slovenskej republiky č. 199/1995 Z. z., nálezu Ústavného súdu Slovenskej republiky č. 286/1996 Z. z., zákona č. 229/1997 Z. z., zákona č. 175/1999 Z. z., zákona č. 237/2000 Z. z., zákona č. 416/2001 Z. z., zákona č. 553/2001 Z. z., nálezu Ústavného súdu Slovenskej republiky č. 217/2002 Z. z., zákona č. 103/2003 Z. z., zákona č. 245/2003 Z. z., zákona č. 417/2003 Z. z., zákona č. 608/2003 Z. z., zákona č. 541/2004 Z. z., zákona č. 290/2005 Z. z., zákona č. 479/2005 Z. z., zákona č. 24/2006 Z. z., zákona č. 218/2007 Z. z., zákona č. 540/2008 Z. z., zákona č. 66/2009 Z. z., zákona č. 513/2009 Z. z., zákona č. 118/2010 Z. z., zákona č. 145/2010 Z. z., zákona č. 547/2010 Z. z., zákona č. 408/2011 Z. z., zákona č. 300/2012 Z. z., zákona č. 180/2013 Z. z., zákona č. 219/2013 Z. z., zákona č. 368/2013 Z. z., zákona č. 314/2014 Z. z., zákona č. 293/2014 Z. z., zákona č. 154/2015 Z. z., zákona č. 247/2015 Z. z., zákona č. 254/2015 Z. z., zákona č. 177/2018 Z. z., zákona č. 312/2018 Z. z., zákona č. 93/2019 Z. z., zákona č. 279/2019 Z. z. a zákona č. 90/2020 Z. z. sa mení a dopĺňa takto:

1. V § 66 sa vkladá nový ods. 5:

„*(5) Reklamné stavby, na ktoré sa vyžaduje stavebné povolenie, sú stavbami dočasnými, ktorých doba trvania nesmie presiahnuť tri roky. Dobu trvania reklamnej stavby možno predĺžiť podaním žiadosti podľa § 67 ods. 4. Obmedzenie podľa prvej vety sa nevzťahuje na reklamné stavby, ktorých účelom je označenie inej stavby, sídla právnickej osoby, sídla organizačnej zložky podniku alebo prevádzkarne.*“

1. V § 88 sa za ods. 6 vkladá nový ods. 7, ktorý znie:

„*Vlastník reklamnej stavby je povinný odstrániť reklamnú stavbu do 30 dní od uplynutia lehoty, na ktorú bola povolená reklamná stavba alebo nadobudnutia právoplatnosti rozhodnutia o nepredĺžení doby trvania reklamnej stavby. V rozhodnutí o nepredĺžení doby trvania reklamnej stavby stavebný úrad určí podmienky odstránenia reklamnej stavby. Ak vlastník reklamnej stavby do 30 dní od nadobudnutia právoplatnosti rozhodnutia o nepredĺžení doby jej trvania reklamnú stavbu neodstráni, právoplatné a vykonateľné rozhodnutie možno považovať aj za exekučný titul pre účely výkonu exekúcie.*“

Doterajšie odseky 7 a 8 sa označujú ako odseky 8 a 9.

1. V § 88 ods. 8 znie:

„*Povolenie stavebného úradu sa nevyžaduje na odstránenie reklamnej stavby, ktorá je postavená bez stavebného povolenia alebo v rozpore s ním, alebo bez písomného oznámenia stavebného úradu podľa § 57 ods. 2 pri stavbách, ktoré treba ohlásiť, alebo v rozpore s ním, ak ohlásenie odstránenia stavby podal vlastník pozemku alebo stavby alebo osoba, ktorá má iné práva k pozemku alebo stavbe [§ 139 ods. 1 písm. a) až c)], a títo nedali právo inej osobe uskutočniť reklamnú stavbu na svojom pozemku alebo svojej stavbe, záujmové združenie vlastníkov reklamných stavieb registrované podľa tohto zákona alebo obec, ak ide o reklamnú stavbu v jej sídelnom útvare. Stavebný úrad vydá osobe, ktorá podala ohlásenie odstránenia stavby súhlas s odstránením reklamnej stavby do 30 dní odo dňa podania ohlásenia.*“

1. V § 88 ods. 9 znie:

„*Vlastník pozemku alebo stavby, záujmové združenie vlastníkov reklamných stavieb registrované podľa tohto zákona alebo osoba, ktorá má iné práva k pozemku alebo stavbe [§ 139 ods. 1 písm. a) až c)] alebo obec, je oprávnená po doručení súhlasu stavebného úradu s odstránením reklamnej stavby odstrániť reklamnú stavbu na náklady vlastníka reklamnej stavby.*“

1. V § 105 ods. 5 písm. a) sa nahrádza suma „*150 eur*“ sumou „*450 eur*“.
2. V § 105 ods. 5 písm. b) sa nahrádza suma „*250 eur*“ sumou „*750 eur*“.
3. V § 105 ods. 5 písm. c) sa nahrádza suma „*450 eur*“ sumou „*1350 eur*“.
4. V § 105 sa za ods. 5 vkladá nový ods. 6, ktorý znie:

„*Priestupku sa dopustí a potresce sa ten, kto poruší povinnosť podľa § 88 ods. 7 tohto zákona pokutou vo výške 1350 eur. Ak sa osoba v priebehu dvoch rokov odo dňa právoplatnosti predchádzajúceho rozhodnutia o uložení pokuty za porušenie povinnosti podľa § 88 ods. 7 tohto zákona, dopustí priestupku opakovane, uloží sa jej pokuta vo výške 2700 eur.*“

Doterajšie odseky 6 a 7 sa označujú ako odseky 7 a 8.

1. V § 106 ods. 4 písm. a) sa nahrádza suma „*150 eur*“ sumou „*450 eur*“.
2. V § 106 ods. 4 písm. b) sa nahrádza suma „*250 eur*“ sumou „*750 eur*“.
3. V § 106 ods. 4 písm. c) sa nahrádza suma „*450 eur*“ sumou „*1350 eur*“.
4. Za §142h sa vkladá nový §142i:

„***§ 142i Prechodné ustanovenie k úprave účinnej od 1. mája 2021***

*Reklamné stavby, na ktoré sa podľa tohto zákona vyžaduje stavebné povolenie, a ktorých trvanie nebolo časovo obmedzené, ak nejde o reklamné stavby, ktorých účelom je označenie inej stavby, sídla právnickej osoby, sídla organizačnej zložky podniku alebo prevádzkarne, sa považujú za reklamné stavby, ktorých trvanie je obmedzené do 30. apríla 2024.*“

**Čl. II**

Tento zákon nadobúda účinnosť 1. mája 2021.